Reedel, 20. aprillil on kanal 2 saates Vastasseis kavas peaminister Mart Laari ja opositsiooni liidri Edgar Savisaare väitlus ning Laari toetajad loodavad, et Savisaar seekord ära ei ütle.
'Loodame, et opositsiooni liider ei löö seekord vedelaks,' ütles peaministri pressinõunik Priit Põiklik. Tema sõnul on kohtumine telesaates seekord sisse kirjutatud peaministri nädala kavasse, mistõttu ei saa enam öelda, et valitsuse juht pole väitlusest huvitatud.
Varem on Laari ja Savisaare väitlus mitmel korral ära jäänud, väidetavalt on põhjuseks Savisaare loobumine.
Saade toimub kell 19.30.
Käesoleval nädalal annab Laar intervjuud Itaalia telekanalile RAI 2 ja Soome MTV 3. Teemaks on Eesti liitumine Euroopa Liidu ja NATOga.